**РЕШЕНИЕ № ПВ – 61 -ПР/2016 год.**

**за преценяване на необходимостта от извършване на оценка на въздействието върху околната среда**

**На основание**: чл.93, ал.1 и ал.5 от Закона за опазване на околната среда (ЗООС); чл.7 ал.1 и чл.8, ал.1 от *Наредбата за условията и реда за извършване на оценка на въздействието върху околната среда* (Наредба за ОВОС), чл.31, ал.4 и ал.6 от Закона за биологичното разнообразие (ЗБР); чл.40, ал.3 и ал.4, във връзка с чл.2, ал.1, т.1 от *Наредбата за условията и реда на извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (Наредба за ОС), представена писмена документация от Възложителя по Приложение № 2 към чл.6 от Наредбата за ОВОС и по чл.10, ал.1 и ал.2 от Наредбата за ОС и становище от РЗИ Пловдив

**Р Е Ш И Х**

**да не се извършва** оценка на въздействието върху околната среда за **инвестиционно предложение (ИП)**: **„Разширение на Модулна инсталация на „ИНСА ОЙЛ“ за дестилация на нефт и нефтопродукти с топилна инсталация за битумни блокове, инсталация за полимер- модифициран битум, битумно стопанство- 400 куб.м и автоналивна естакада“,** което няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони.

**Местоположение:** в имот № 074093, с. Белозем, Община Раковски, Област Пловдив.

**Възложител: „Инса Ойл“ ООД,**

**Характеристика на инвестиционното предложение:**

Инвестиционното предложение, се явява разширение на Модулна инсталация за дестилация на нефт и нефтопродукти с действащо Комплексно разрешително № 73-Н2/2013г., актуализирано с Решение № 73-Н2-И0-А1/2015г. с цел получаване на течен битум и полимер-модифициран битум. То включва изграждане на:

- Топилна инсталация за битумни блокове с производителност – 7т/час,

- Инсталация за полимер-модифициран битум с производителност – 10т/час,

- Битумно стопанство, включващо 4 броя резервоари, всеки с обем 100 куб.м,

- Автоналивна естакада с едно място за обслужване.

За развитието на ИП ще се използва наличната площадкова инфраструктура, след изпълнение на необходимите връзки:

Пътна – не се предвижда промяна на съществуващата пътна инфраструктура.

Водоснабдяване- за питейно–битови цели ще се използва съществуващата водопроводна мрежа.

Образуваните битово-фекални отпадъчни води ще бъдат третирани в Компактно модулно съоръжение за битово-фекални отпадъчни води, действащо на площадката. Пречистените отпадъчни води се заустват в река Сребра.

Отпадъчни води от дейността на топилна инсталация и инсталация за полимер-модифициран битум няма да се образуват.

Ел.захранването ще се извършва чрез съществуващата електропреносна мрежа, след сключване на писмен договор с „ЕВН България Електроснабдяване“ АД.

Захранването на топилната инсталация с природен газ ще става от съществуващ тръбопровод към пещите на Модулна инсталация за дестилация на нефт и нефтопродукти.

Инвестиционното предложение /ИП/ се явява разширение на дейност, попадаща в Приложение 1 от Закона за опазване на околната среда /ЗООС/ и на основание чл. 93, ал.1, т.3 от ЗООС от същия закон подлежи на преценяване на необходимостта от извършване на ОВОС.

Имотът, в който се предвижда да се реализира инвестиционното предложение **не попада** в границите на защитени зони от мрежата Натура 2000 и в защитени територии, съгласно Закона за защитените територии. Най-близо до местоположението на предвиденото за реализиране инвестиционно предложение е защитена зона е BG0000291 „Гора Шишманци” за опазване на природните местообитания и на дивата флора и фауна, приета от МС с Решение № 122/02.03.2007г. (ДВ бр.21/2007г.).

Инвестиционното предложение подлежи на оценка за съвместимостта му с предмета и целите на опазване на защитените зони по реда на чл. 31 ал.4 във връзка с ал.1 от Закона за биологичното разнообразие.

След преглед на представената информация и на основание чл.39, ал.3 от Наредбата по ОС, въз основа на критериите по чл.16 от нея е извършена преценка за вероятната степен на отрицателно въздействие, според която, предвид местоположението, характера и мащаба на инвестиционното предложение, реализацията му няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитената зона.

**мотиви:**

**I. Характеристика на предлаганото строителство, дейности, технологии: обем, производителност, мащабност, взаимовръзка и кумулиране с други предложения, ползване на природни ресурси, генерирани отпадъци, замърсяване и дискомфорт на околната среда, както и риск от инциденти.**

Предивждат се следните технологични процеси:

Топилна инсталация за битумни блокове- представлява цистерна с подгряване, в която ще се подава вакумния остатък от колона К-1 на Модулна инсталация за дестилация на нефт и нефтопродукти или твърд битум. Подгряването ще става посредством маслогрейка, оборудвана с газова горелка с мощност 1165 kW. Работата на горелката ще е напълно автоматизирана и ще се включва, ако генерираната топлина от колона К-1 е недостатъчна.

Инсталация за полимер-модифициран битум- служи за модифициране на битум и тежки остатъци от вакуум колона К-1 на Модулна инсталация с различни полимери. За целта битумът, тежките остатъци и добавеният полимер ще се подават в бързооборотна мешалка с електрически обгрев. Оттам посредством помпа, полимер-битумната маса ще се подава в хомогенизатор с обем 100 куб.м, където ще става спояване на битума с полимера.

● Инвестиционното предложение не предвижда строителство, ще се извършват само монтажни работи на съществуваща бетонирана площадка върху обща площ от 550 кв.м.

● Отпадъците, които ще се образуват от дейността (разливи от нефтопродукти, абсорбенти и смесени битови отпадъци) ще се предават за оползотворяване или обезвреждане единствено на лица, притежаващи разрешение по чл.37 ЗУО или Комплексно разрешително за извършване на такава дейност, въз основа на писмен договор, за конкретния вид отпадък.

● Предвижданите производствени дейности не са свързани с използването на промишлена вода и формиране на отпадъчни води.

● При експлоатацията на инвестиционното предложение не се очаква изхвърлянето на значителни емисии замърсяващи атмосферния въздух.

● Рискът от инциденти може да се сведе до минимум с извършване на определените за работниците инструктажи за безопасност на работа, хигиена на труда и пожарна безопасност.

* Предвид предлаганите от Възложителя мерки, като цяло в хода на експлоатация на обекта не се предполага значително замърсяване и дискомфорт на околната среда.

**II. Местоположение в това число чувствителност на средата, съществуващото ползване на земята, относително наличие на подходящи територии, качеството и регенеративната способност на природните ресурси в района:**

● Разширението ще бъде извършено в рамките на съществуващата производствена площадка на „Инса ойл“ ООД. Тя се намира в землището на с.Белозем, Община Раковски и отстои на около 800 м от регулацията на селото.

* В резултат от осъществяването на инвестиционното предложение и последващата експлоатация, при спазване на специфичната за обекта технологична дисциплина, не може да се очаква нарушаване на качеството и регенеративната способност на природните ресурси в района.

**III. Способността за асимилация на екосистемата в естествената околна среда**:

* Инвестиционното предложение ще бъде реализирано извън границите на защитени зони от мржата НАТУРА 2000, поради което с реализацията му не се очаква унищожаване, увреждане или влошаване състоянието на видове, предмет на опазване на най-близката защитена зона BG0000291 „Гора Шишманци”.
* Имотът представлява урбанизирана територия, в границите на която има съществуваща инсталация за дестилация на нефт и нефтопродукти. Предвид отдалечеността от защитената зона и характера на инвестиционното предложение, няма вероятност реализацията му да доведе до безпокойство на видовете, предмет на опазване в защитената зона и до намаляване на благоприятното им природозащитно състояние.
* Реализирането на инвестиционното предложение не предполага генериране на емисии и отпадъци във вид и количества, които могат да окажат значително отрицателно въздействие върху защитените зони и техните елементи.

**IV. Характеристика на потенциалните въздействия- териториален обхват, засегнато население, включително трансгранични въздействия, същност, големина, комплексност, вероятност, продължителност, честота, обратимост**:

* Териториалният обхват на въздействие в резултат на изграждането и експлоатацията на горецитираното инвестиционното предложение ще е ограничен и в голяма степен локализиран в рамките на площадката, при което не се очаква изменение в степента на въздействие върху отделните компоненти на околната среда.
* Няма вероятност от отрицателно въздействие върху подземни или повърхностни водни обекти, тъй като липсват отпадъчни технологични води.
* Извършена е класификация по чл.103, ал.2 от ЗООС. С писмо изх. № УК-83/16.05.2016г. МОСВ потвърждава промяната в извършената класификация на предприятие с висок рисков потенциал, като предвидените промени, предмет на ИП не водят до промяна на вида и количествата на опасните вещества от Приложение № 3 на ЗООС на територията на предприятието.
* Предвид това, че предприятието е класифицирано с висок рисков потенциал, с писмо изх. № 2977/11.05.2016г. РЗИ-Пловдив е определила, че при неспазване на нормативното законодателство и здравословни и безопасни условия на труд е възможен риск за човешкото здраве.
* Реализацията на инвестиционното предложение не предполага трансгранично въздействие.

**V. Обществен интерес към предложението за строителство, дейности или технологии :**

* Съобразно изискванията на чл.4, ал. 2 от Наредбата за ОВОС Възложителят е уведомил за своето инвестиционно предложение кметовете на община Раковски и с. Белозем.
* Осигурен е обществен достъп до информацията по приложение № 2 по реда на чл.6, ал.9 и ал.10 от Наредбата за ОВОС. С писмо изх. № 32-02-7/10.05.2016г. община Раковски информира РИОСВ за липсата на възражения относно инвестиционното предложение. С писмо изх. № 566/10.05.2016г. Кметство с. Белозем информира РИОСВ за липсата на възражения относно инвестиционното предложение. „Инса Ойл“ ООД със свое писмо изх. № 132/04.05.2016г. информира РИОСВ за липсата на възражения и жалби относно инвестиционното предложение.
* Към момента на издаване на настоящото решение в РИОСВ Пловдив не са изразени устно или депозирани писмено жалби, възражения и становища срещу реализацията на инвестиционното предложение.

**При изпълнение на следните условия:**

**1.** След влизане в сила на настоящето Решение, операторът “ИНСА ОЙЛ” ООД, гр.Раковски, на основание чл.125, ал.1, т.1 от ЗООС (обн. ДВ бр.91/2002г., изм. и доп. ДВ бр.62/2015г.) да информира МОСВ и компетентния орган по чл.120, ал.1 от ЗООС (ИАОС) за планираната промяна в работата на инсталацията и да представи информация по Приложение № 5 от *Наредбата за условията и реда за издаване на комплексни разрешителни (обн. ДВ бр.80/2009г., изм. и доп. ДВ бр.69/2012г.).*

**2.** След влизане в сила на настоящето Решение, съгласно чл.116ж, ал.3 от ЗООС за случаите по чл.116е, ал.1, т.4 от ЗООС, операторът да подаде до ИАОС актуализиран доклад за безопасност, в т.ч. и актуализиран авариен план на предприятието в най-ранния момент, но не по-късно от 4 месеца преди планираната дата за осъществяване на планираните промени, предвидени в ИП. При разработване на доклада за безопасност и при оценяване на рисковете от аварии в предприятието, операторът следва да вземе предвид и близостта на съседни предприятия, съгласно т.31в на §1от доп. разпоредби на ЗООС.

**3.** За целите на контролната дейност по чл.157а от ЗООС и съгласно чл.5, ал.1 на *Наредбата за предотвратяване на големи аварии с опасни вещества и за ограничаване на последствията от тях (обн. ДВ бр.5/19.01.2016г.),* операторът има задължение да изготви и поддържа в наличност доклад отизвършената класификация по чл.103, ал.1 от ЗООС.

**4.** Преди въвеждане в експлоатация на обекта да се изпълнят изискванията на чл. 16 от *Закона за чистотата на атмосферния въздух* (ДВ бр. 45 от 1996г).

**Настоящото Решение се отнася само за конкретно заявеното предложение и в посочения капацитет**.

**Решението не отменя задълженията на Възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи като основание за отпадане на отговорността съгласно действащата нормативна уредба.**

**При промяна на инвестиционното предложение, на Възложителя или на някои от обстоятелствата, при които е било издадено настоящето Решение, Възложителят /новият Възложител/ трябва да уведоми РИОСВ гр. Пловдив до 14 дни след настъпване на измененията.**

**Съгласно разпоредбата на чл.93, ал. 7 от ЗООС настоящото Решение губи правно действие, ако в срок 5 години от датата на влизането му в сила не е започнало осъществяването на инвестиционното предложение.**

**Решението може да бъде обжалвано чрез РИОСВ- Пловдив пред Министъра на околната среда и водите и/ или Административен съд– Пловдив в 14-дневен срок от съобщаването му на заинтересованите лица и организации по реда на Административно- процесуалния кодекс.**

**Доц. Стефан Шилев 27.06.2016г.**

*Директор на РИОСВ - Пловдив*